B. Bugár, podpredseda NR SR: (2003-05-22):
K. Fajnor, poslanec: Ďakujem pekne, pán predsedajúci. Vážené panie kolegyne, vážení páni kolegovia, podľa  § 129 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov interpelujem predsedu vlády pána Mikuláša Dzurindu. Vážený pán predseda vlády, vo verejnosti je všeobecne známy postoj Komunistickej strany Slovenska k privatizácii. Jednoznačne zamietavý je najmä postoj k privatizácii veľkých a zvlášť strategických podnikov. Žiaľ, namiesto proklamovanej reštrukturalizácie ekonomiky za ostatných 13 rokov došlo iba k reštrukturalizácii vlastníctva. Privatizácia sa znížila na majetkový prevrat a rozkradnutie majetku štátu. Prevažná časť majetku, ktorý bol nadobudnutý za socializmu, je v rukách hŕstky domácich, ale najmä zahraničných vlastníkov. O slovenskej ekonomike už nerozhoduje vláda, ale zahraničný kapitál. Zastávam  názor, že teraz, keď sa úspešným referendom naplnil vláde jediný strategický cieľ, nadišiel čas na preskúmanie doterajšej privatizácie, najmä jej zneužitia. Doterajšia prax potvrdzuje farizejské praktiky opozičných parlamentných politických strán, ktoré z postu opozície volali po previerke privatizácie a navrátení nezákonne nadobudnutého majetku štátu. Po uchopení moci na tieto predsavzatia a predvolebné sľuby rýchlo zabudli. Z verejne prístupných zdrojov sú známe viaceré príklady zneužitia privatizácie. Komunistická strana Slovenska prostredníctvom médií už dávnejšie vyšla s požiadavkou preveriť privatizáciu Slovnaftu. Fond národného majetku tam predal 39 % akcií rafinérie Slovnaft v roku 1995 spoločnosti, ktorú vlastnili manažéri Slovnaftu. Kúpna cena celého balíka mala byť 6,4 mld. Sk. Tieto akcie sa však predali za 1 mld. Sk. Prvá splátka, o ktorej viem, bola zaplatená vo výške 100 miliónov. Mám k dispozícii kartu kupujúceho, v ktorej je dodatok k platobným podmienkam, upravujúci kúpnu cenu z pôvodných 6,4 mld. na 1 mld., s dátumom 30. mája 1996. Štát takto prišiel rádovo o miliardy korún. Následne bolo sprivatizovaných ďalších 15 % akcií Slovnaftu tou istou akciovou spoločnosťou formou priameho predaja. Osobne som na Fonde národného majetku Slovenskej republiky žiadal o poskytnutie podkladových materiálov, ktoré súvisia so spomínanou privatizáciou. Bola mi poskytnutá uvedená karta kupujúceho. Ďakujem príslušnému riaditeľovi odboru na fonde za spoluprácu. Trvám na tom, aby privatizácia Slovnaftu bola dôsledne preskúmaná a aby sa z výsledkov urobili prísne závery. Verejne oznamujem, že podávam oznámenie na neznámeho páchateľa z podozrenia zo spáchania trestných činov skresľovania údajov v hospodárskej a obchodnej evidencii, porušovania záväzných pravidiel hospodárskeho styku, porušovania informácií v obchodnom styku, sprenevery, úplatkárstva a zneužitia právomoci verejného činiteľa podľa Trestného zákona. Vás, vážený pán predseda vlády, žiadam o vyjadrenie k faktom, ktoré som v tomto svojom vystúpení uviedol. Ďakujem. Ďalej by som interpeloval pána ministra zdravotníctva Rudolfa Zajaca. Vážený pán minister, v rámci poslaneckého prieskumu som navštívil v Prešovskom kraji mesto Stropkov. Pozrel som si novostavbu nemocnice s poliklinikou. Je, až na jeden detail, pripravená na dokončenie a uvedenie do prevádzky. No chýba jej práve to najdôležitejšie, a to je necelých 30 mil. Sk na spustenie celého bloku. Bolo by veľkou škodou, keby sa túto stavbu nepodarilo dotiahnuť do konca, pretože celá spádová oblasť si zaslúži modernú nemocnicu. Ako som informovaný, vážený pán minister, neprítomný, žiaľ, táto nemocnica bola delimitovaná z rezortu zdravotníctva pod mesto Stropkov, avšak bez investičných prostriedkov potrebných na dokončenie tohto areálu. Na prieskume som zistil, že v rozpočte mesta nie je možné nájsť dostatok finančných zdrojov na komplexnú dostavbu. Poslanecký prieskum ma presvedčil o potrebe dostavby tejto nemocnice. Vážený pán minister, žiadam vás o odpoveď, ako budete tento problém riešiť, i keď ste delimitovali novostavbu pod riadenie samosprávy, avšak bez delimitácie investičných zdrojov? S poslednou interpeláciou sa obraciam na ministra školstva pána Martina Fronca. Vážený pán minister, opäť v rámci poslaneckého prieskumu v Prešovskom kraji som navštívil obec Havaj. Napriek názvu, evokujúcemu bezstarostnosť, dostatok a zábavný život, tieto slová sú pre ľudí v obci neznámym pojmom. V okrese je chudoba a hlad a čo je horšie, pociťujú to aj deti. Tamojšia základná škola napriek výborným výchovno-vzdelávacím výsledkom zápasí s kritickým stavom vo financovaní. Najväčším problémom školy v súčasnosti je kuchynská technika, ktorá postupne vypovedá poslušnosť, čoho dôkazom je aj posledný medializovaný kritický prípad. Haváriu sa podarilo vyriešiť vďaka sponzorovi – súkromnej firme. Je však nemysliteľné, aby existencia školstva, výchova a vzdelávanie záviseli od dobrej vôle sponzorov. Evidentne štát sa opäť zbavil zodpovednosti tam, kde je to pre neho výhodné, a zodpovednosť odsúva na bedrá občanov. Rozpočet školy nie je finančne pokrytý. Škola má menej prostriedkov ako minulý rok, hoci iba plyn a elektrina stúpli o 41, resp. 26 %. Sumu vyčlenenú na I. štvrťrok zhltli dve faktúry za plyn. Škola si nemôže zabezpečiť úhradu strednej údržby, nákup základného školského nábytku, zabezpečenie revíznych správ elektroinštalácie a nákup učebných pomôcok, prípadne na modernizáciu učební nemôže ani pomyslieť. Delimitáciou prešla zriaďovateľská pôsobnosť školy na obec. Financie sa delimitovali opäť v nedostatočnom množstve. Po prevedení prostriedkov sú možnosti obce vyčerpané. Pri hľadaní vinníka sa zavádzajú klamlivé informácie. Vyšší územný celok sa vyhovára na ministerstvo financií, ministerstvo financií, naopak, na vyšší územný celok. Vážený pán minister, žiadam vás o odpoveď,  kedy a ako chcete riešiť tento problém. Ďakujem pekne za pozornosť. (Potlesk.)